REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/103-19

23. april 2019. godine

B e o g r a d

Z A P I S N I K

45. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 23. APRILA 2019. GODINE

Sednica je počela u 12.05 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Jasmina Karanac, Snežana B Petrović, Olivera Pešić, i Dalibor Radičević.

Sednici su prisustvovali zamenici članova Odbora: Krsto Janjušević (zamenik Dragana Jovanovića), Goran Kovačević (zamenik Zorana Milekića), Ivana Nikolić (zamenik Jovice Jevtića) i dr Danijela Stojadinović (zamenik Stefane Miladinović).

Sednici nisu prisustvovali članovi Odbora: Dragan Vesović, Nenad Konstatinović, dr Vladimir Orlić, Ognjen Pantović, Saša Radulović, Marina Ristić, Novica Tončev i Goran Ćirić, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Aleksandra Damnjanović, Miodrag Poledica, Zoran Lakićević, državni sekretari i Đorđe Milić, pomoćnik ministra.

S obzirom da Radna grupa za razmatranje predstavki nije bila u mogućnosti da se sastane predsednik Odbora je predložila da se tačka 3. predloženog dnevnog reda (Razmatranje predstavki upućenih Odboru), odloži za neku od narednih sednica Odbora.

Odbor je, jednoglasno (9 za), u skladu sa predlogom predsednika Odbora usvojio sledeći

D n e v n i r e d:

1. Razmatranje Informacije o radu Ministarstva građevinarstva, saobraćaja i infrastrukture, za period jul-septembar 2018. godine, (broj 02-274/19 od 18. 02. 2019. godine);
2. RazmatranjeInformacije o radu Ministarstva građevinarstva, saobraćaja i infrastrukture, za period oktobar-decembar 2018. godine**,** (broj 02-574/19 od 27. 03. 2019. godine).

Predsednik Odbora, Katarina Rakić, predložila je da se radi efikasnijeg rada Odbora obavi objedinjena rasprava o tačkama 1. i 2. Dnevnog reda. Odbor je, jednoglasno (9 za), usvojio ovaj predlog.

**Razmatranje prve i druge tačke Dnevnog reda**

U uvodnom izlaganju Aleksandra Damnjanović, sekretar Ministarstva, ukazala je posebno na zakonodavnu aktivnost koju je Ministarstvo imalo u navedenom periodu. Naglašeno je da su usvojeni mnogi važni zakoni iz oblasti građevinarstva kao što su izmene Zakona o planiranju i izgradnji, Zakon o upisu u katastar nepokretnosti i vodova, izmene i dopune Zakona o ozakonjenju objekata, kao i set zakona iz oblasti drumskog i železničkog saobraćaja. U novembru 2018. godine je raspisan i sproveden tender za izbor projektanta za izradu tehničke dokumentacije za izvođenje radova za intermodalni terminal u Batajnici. U decembru 2018. godine po dobijanju upotrebne dozvale predat je na upravljanje, održavanje i korišćenje most Ljubovija-Bratunac. Takođe, radilo se na železničkoj stanici Prokop. Najvažnija dva projekta trenutno u putnoj saobraćajnoj infrastrukturi su završetak radova na Koridoru 10 i Koridoru 11. Problemi koji su postojali su rešeni i planira se da saobraćaj na toj deonici bude pušten do početka letnje sezone, kao i deonica od Obrenovca do Čačka u dužini od 103 km. Do kraja godine se planira i završetak deonice Surčin-Obrenovac. Zatim, dosta se radilo na obnavljanju železničke infrastrukture, a najveći projekat je izgradnja železničke pruge od Beograda do Budimpešte. Što se tiče vodnog saobraćaja, izabran je izvođač radova, pred kraj 2018. godine, za adaptaciju brodske prevodnice u sastavu hidroelektrane Đerdap 1. Takođe, ukazano je i na bitnu ulogu Ministarstva u donošenju i formiranju zakonskog okvira, a potom i u neposrednoj realizaciji izgradnje stanova za pripadnike snaga bezbednosti.

U diskusiji, koja je usledila narodni poslanik Goran Kovačević je postavio pitanje da li je moguće tehnički ubrzati mogućnost notarima da izdaju rešenja iz katastra, zbog velikog zastoja koji je nastao za vreme štrajka zaposlenih u Katastru nepokretnosti.

Predstavnici Ministarstva su u odgovoru na pitanje istakli da, veruju da se u budućnosti neće ponoviti da neke službe za katastar nepokretnosti u potpunosti obustave rad, uvek će morati da se poštuje minimalni proces rada. Ministarstvo nije bilo zadovoljno nekim stvarima koje su se dešavale u Katastru, naročito brzinom rešavanja predmeta i to je bio razlog zašto je obrazovana Radna grupa koja vrši upravno pravni nadzor nad radom ove institucije. U sledećem Izveštaju o radu Ministarstva biće i izveštaj te radne grupe. Prema poslednjim informacijama od 167 katastara samo u 17 se sprovodi minimalni proces rada, svi ostali rade u punom kapacitetu. Notari su u julu 2018. godine dobili mogućnost da odmah reaguju međutim, u primeni se utvrdilo da ovaj sistem nije idealan, radi se na usavršavanju sistema, inače notari i sada mogu da uđu odmah u sistem, da pristupe podacima katastra, kao i sudski i javni izvršitelji.

S obzirom da nije bilo još prijavljenih za raspravu Odbor se pojedinačno izjasnio o svakoj tački dnevnog reda.

Prva tačka dnevnog reda: **Razmatranje Informacije o radu Ministarstva građevinarstva, saobraćaja i infrastrukture za period jul-septembar** **2018. godine**

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period jul-septembar 2018. godine i odlučio, jednoglasno (9 za), da ga prihvati.

Druga tačka dnevnog reda: **Razmatranje Informacije o radu Ministarstva građevinarstva, saobraćaja i infrastrukture za period oktobar-decembar 2018. godine**

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva građevinarstva, saobraćaja i infrastrukture za period oktobar-decembar 2018. godine i odlučio, jednoglasno (9 za), da ga prihvati.

\*

\* \*

Na sednici Odbora vođen je tonski zapis.

Sednica je zaključena u 12.25 časova.

SEKRETAR ODBORA PREDSEDNIK ODBORA

Biljana Ilić Katarina Rakić